b'\n_START_ARTICLE_\nAnas Sharbini\n_START_SECTION_\nHNK Rijeka\n_START_PARAGRAPH_\nAnas je sin palestinskog izbjeglice iz Sirije Jamala Sharbinija i majke Ranke iz Grobnika, a po ocu je dobio i jordansko dr\xc5\xbeavljanstvo. Nogometni po\xc4\x8deci su mu bili u Rijeci, nakon \xc4\x8dega prolazi omladinsku \xc5\xa1kolu Rijeke iz koje ulazi u prvi sastav._NEWLINE_U sezoni 2006./2007. bio je jedan od najboljih mladih igra\xc4\x8da Prve HNL. Sljede\xc4\x87e sezone, usprkos svom neiskustvu i mladosti, imenovan je kapetanom Rijeke. Time je postao najmla\xc4\x91i kapetan u povijesti kluba._NEWLINE_U zimskoj stanci u sezoni 2008./2009., \xc5\xa1pekuliralo se o Sharbinijevom prelasku u zagreba\xc4\x8dki Dinamo i Hajduk, no Sharbini je ostao u Rijeci.\n_START_SECTION_\nHNK Hajduk Split\n_START_PARAGRAPH_\nIpak je 13. kolovoza 2009. potpisao za HNK Hajduk Split u kojem je nosio dres s brojem 99 iako je prethodno ve\xc4\x87 prakti\xc4\x8dki sve bilo spremno za potpis ugovora s Dinamom no u posljednji trenutak prelazak u Maksimir je propao te je Sharbini transferiran s Kantride na Poljud.\n_START_SECTION_\nAl-Ittihad\n_START_PARAGRAPH_\nNakon tri sezone u Hajduku, u kojem u kona\xc4\x8dnici nije ispunio o\xc4\x8dekivanja, Sharbini odlazi u Saudijsku Arabiju, potpisav\xc5\xa1i 25. srpnja 2012. dvogodi\xc5\xa1nji ugovor za Al-Ittihad iz Jeddaha.\n_START_SECTION_\nHNK Rijeka\n_START_PARAGRAPH_\nNakon 4 godine, Sharbini se vra\xc4\x87a u mati\xc4\x8dni klub Rijeku. Ugovor je potpisan na dvije godine s mogu\xc4\x87no\xc5\xa1\xc4\x87u produ\xc5\xbeenja na jo\xc5\xa1 godinu dana. 8. sije\xc4\x8dnja 2016. zbog nepla\xc4\x87enih dugova biv\xc5\xa1em zastupniku zaradio je suspenziju HNS-a. U velja\xc4\x8di 2016. godine, Sharbini je oti\xc5\xa1ao na posudbu u turskom Osmanl\xc4\xb1sporu do ljeta te godine.\n_START_SECTION_\nReprezentacija\n_START_PARAGRAPH_\nSharbini je pro\xc5\xa1ao sve uzrasne selekcije mladih reprezentacija, za koje je upisao oko 30 nastupa. U nekoliko je prilika dolazio u sukob s tada\xc5\xa1njim izbornikom mlade reprezentacije Hrvatske, Dra\xc5\xbeenom Ladi\xc4\x87em, nakon \xc4\x8dega ga se Ladi\xc4\x87 odrekao, a HNS ga je kaznio s 80.000 kn._NEWLINE_Tada\xc5\xa1nji izbornik hrvatske nogometne reprezentacije Slaven Bili\xc4\x87 objavio je kona\xc4\x8dni popis putnika za Europsko prvenstvo u Austriji i \xc5\xa0vicarskoj 2008., a Sharbini je dobio pretpoziv, no na kraju ipak nije nastupio na prvenstvu. Tada\xc5\xa1nji izbornik Niko Kova\xc4\x8d poziva ga 6. studenog 2014. na prijateljsku utakmicu protiv Argentine gdje zabija gol za 1:0.'